Predkladacia správa

	Európska komisia v súlade s Finančným memorandom 1999 prostredníctvom projektu SR 9913.06 "Podpora Centrálnej finančnej a kontraktačnej jednotky Úradu vlády SR" sa zaviazala poskytnúť na roky 2000 až 2002 finančné prostriedky na prevádzkovú činnosť odboru Centrálnej finančnej a kontraktačnej jednotky (CFKJ) Úradu vlády SR sumu 600.000 EUR.
	V uvedenom Finančnom memorande sa slovenská strana zaviazala spolufinancovať v rokoch 2001 a 2002 prevádzkovú činnosť odboru CFKJ vo výške 80.000 EUR. Na základe uvedeného sú v štátnom rozpočte v kapitole Všeobecná pokladničná správa tieto finančné prostriedky aj zabezpečené. V roku 2001 bol z celkovej sumy 80.000 EUR uvoľnený pre kapitolu Úradu vlády SR 50 % podiel vo výške 40.000 EUR, čo pri kurze 43,90 Sk predstavovalo 1.756.000 Sk, rozdiel 40.000 EUR bude pre kapitolu Úradu vlády SR uvoľnený v roku 2002. 
	Okrem uvedeného Finančného memoranda podpísala vláda SR zastúpená podpredsedom vlády pre európsku integráciu a Európska komisia v Bruseli 1. decembra 1997 aj Memorandum o porozumení o založení CFKJ, v ktorého zmysle je v roku 2002 financovanie prevádzkových nákladov odboru CFKJ stanovené podielom 33 % z prostriedkov Európskej komisie a 67 % z prostriedkov Slovenskej republiky. Vzhľadom na dva platné dokumenty v súvislosti s financovaním odboru CFKJ bolo dňa 10. októbra 2001 na Sekcii pre európske záležitosti Úradu vlády SR uskutočnené rokovanie za účasti chargé d`affaire Delegácie Európskej komisie pána Dietera Thiela, ktorý upozornil, že nejde o rozdielnosť financovania v oboch dokumentoch, ale o ich vzájomnú prepojenosť. 
Zo sumy 80.000 EUR v zmysle Finančného memoranda prostredníctvom projektu SR 9913.06 "Podpora CFKJ ÚV SR" je slovenská strana povinná financovať priestory, telefóny, fax a internetové pripojenie. Všetky ostatné prevádzkové náklady sú financované Európskou komisiou spolu so slovenskou stranou v súlade s už spomenutým Memorandom o porozumení o založení CFKJ. 
Závery rozporového konania uskutočneného dňa 7. mája 2002 za účasti zástupcov Ministerstva financií SR a Úradu vlády SR k pripomienkam k materiálu do vlády s názvom „Návrh na uvoľnenie rozpočtových prostriedkov z rezervy vlády SR na rok 2002 pre kapitolu Úradu vlády SR na spolufinancovanie projektu SR 9913 – Podpora Centrálnej finančnej a kontraktačnej jednotky“ v súlade s Memorandom o porozumení o založení CFKJ obsahujú záväzok Úradu vlády SR, že tento materiál nebude predložený do vlády, ale bude nahradený týmto materiálom, ktorý bude záväzne obsahovať analýzu účelne vynaložených nákladov za rok 2001 a časť roka 2002. Ak závery preukážu, že nároky na krytie nákladov odboru CFKJ sú účelne vynaloženými prostriedkami, je Ministerstvo financií SR prostredníctvom Národného fondu rozhodnuté súhlasiť s úhradou spolufinancovania za Slovenskú republiku zo zdrojov Národného fondu.
Odbor Centrálna finančná a kontraktačná jednotka sídli „bez právneho podnetu“ v priestoroch objektu patriacemu do majetku Slovenskej republiky, ktorý je v správe Ministerstva vnútra SR na adrese Mlynské Nivy 61, SK-821 09 Bratislava, Slovenská republika a to v priestoroch, ktoré nie sú pre jej činnosť vyhovujúce. Boli vybrané vhodnejšie priestory v objekte patriacemu do majetku štátu v správe Úradu vlády SR na adrese Štefánikova ul. č. 2, SK-813 70 Bratislava, Slovenská republika. Výber týchto priestorov bol motivovaný aj požiadavkou, aby zamestnanci Úradu vlády SR zodpovední za Národný program Phare a zamestnanci Úradu vlády SR zodpovední za implementáciu Národného programu Phare sídlili v susedstve, pretože tvoria jeden organický na seba nadväzujúci celok. Vypratanie priestorov a ich príprava na presťahovanie sa sústavne odďaľujú.